
Par Madonas – Trepes vaļņa aizsardzības statusa noteikšanas virzību tālākai izvērtēšanai

Madonas novada pašvaldībā saņemts Madonas novada iedzīvotāju iesniegums (reģistrēts 01.07.2026. Nr. 2.1.3.6/26/1015), kurā lūgts Madonas–Trepes valnim, kas atrodas Madonas Smeceres sila teritorijā, noteikt vietējas nozīmes aizsargājama ģeoloģiska un ģeomorfoloģiska dabas pieminekļa statusu, kā arī Madonas novada teritorijas plānojuma teritorijas izmantošanas un apbūves noteikumos noteikt aizsardzības prasības iesniegumā norādītajām zemes vienībām. Iesniegumā norādīts, ka Madonas–Trepes valnis ir zinātniski, ģeoloģiski, ģeomorfoloģiski, ainaviski, kultūrvēsturiski un rekreatīvi nozīmīgs veidojums.
Madonas–Trepes valnis ir sena ledāja veidota reljefa forma — paugurgrēdu un vaļņu sistēma, kas izveidojusies pēdējā apledojuma noslēguma posmā ledāja malas stabilizācijas, atkāpšanās un nogulumu uzkrāšanās rezultātā. Iesniegumā norādīts, ka Madonas–Trepes valnis ir aptuveni 45 km gara lokveidīga paugurgrēdu josla, kas saistīta ar Lubāna ledāja mēles maksimālo izplatību un Latvijas teritorijas apledojuma vēsturi. Veidojums raksturo ledāja atkāpšanās procesus, glaciālo un pēcledāja reljefa attīstību, kā arī ietver ģeoloģiski un ģeomorfoloģiski nozīmīgas reljefa formas — morēnu vaļņus, paugurgrēdas, kēmu terases, glaciokarsta ieplakas un sausās ielejas.
[bookmark: _Hlk133503773]Atbilstoši šobrīd spēkā esošo 2013. gada 16. jūlija Madonas novada pašvaldības saistošo noteikumu Nr. 15 „Madonas novada teritorijas plānojuma 2013.-2025. gadam Teritorijas izmantošanas un apbūves noteikumi un Grafiskā daļa”  grafiskajai daļai “Lazdonas pagasta plānotā (atļautā) izmantošana” Smeceres silta teritorijā ietilpst “Rūpniecības apbūves teritorijas – R”, “Publiskās apbūves teritorijas – P”, “Lauku zemes – L1” un “Pārējās mežu teritorijas – M2”. Teritoriju galvenā un papildizmantošana noteikta Teritorijas izmantošanas un apbūves noteikumu trešajā daļā.
Saskaņā ar likuma “Par īpaši aizsargājamām dabas teritorijām” 6. panta pirmo daļu dabas pieminekļi ir arī ģeoloģiskie un ģeomorfoloģiskie dabas pieminekļi un citi dabas retumi, kam ir zinātniska, kultūrvēsturiska, estētiska vai ekoloģiska vērtība. Saskaņā ar minētā likuma 13. panta trešo daļu dabas liegumus, dabas parkus un dabas pieminekļus, kuri ir nozīmīgi dabas vai kultūrvēsturiskā mantojuma saglabāšanai attiecīgajā teritorijā, var izveidot arī pašvaldības.
Vienlaikus likuma “Par īpaši aizsargājamām dabas teritorijām” 12. pants noteic, ka lēmuma pieņemšanai par aizsargājamās teritorijas izveidošanu nepieciešams zinātnisks pamatojums, plāns ar piesaisti un robežām, kā arī, ja nepieciešams, aprēķins par kompensāciju apmēru zemes īpašniekiem par saimnieciskās darbības ierobežojumiem aizsargājamās teritorijās.
Ņemot vērā iepriekš minēto un to, ka jautājums ir saistīts ar iespējamu vietējas nozīmes aizsargājamas dabas teritorijas vai dabas pieminekļa izveidošanu, kā arī teritorijas izmantošanas nosacījumu izvērtēšanu, jautājums virzāms tālākai izvērtēšanai un izskatīšanai pašvaldības kompetences ietvaros. 
Pamatojoties uz Pašvaldību likuma 10. panta pirmās daļas 21. punktu, Teritorijas attīstības plānošanas likuma 23. panta otro daļu, likuma “Par īpaši aizsargājamām dabas teritorijām” 6. panta pirmo daļu, 12. pantu un 13. panta trešo daļu, atklāti balsojot: PAR – 13 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Artūrs Čačka, Egils Bērziņš, Guntis Klikučs, Janīna Grudule, Jānis Erels, Māris Justs, Rūdolfs Medenis, Valda Kļaviņa), PRET – NAV, ATTURAS – NAV, Madonas novada pašvaldības dome NOLEMJ:

Neatbalstīt trepes vaļņa statusa aizsardzības noteikšanu.

